b'\n_START_ARTICLE_\nPiloja ja pilakuvia\n_START_PARAGRAPH_\nPiloja ja pilakuvia oli vuosina 1921\xe2\x80\x931939 ilmestynyt huumorilehti, jota ilmestyi h\xc3\xa4meenlinnalaisen Arvi A. Kariston kustannusyhti\xc3\xb6n kustantamana kaikkiaan 227 numeroa. Lehte\xc3\xa4 toimitti nimimerkki Mikko Vilkastus. Nimimerkin takana oli Kariston kirjallinen johtaja V\xc3\xa4in\xc3\xb6 H\xc3\xa4meen-Anttila. _NEWLINE_Lehti oli suunniteltu amerikkalaisten, saksalaisten ja ruotsalaisten esikuvien mukaan. Sit\xc3\xa4 oli tarkoitus myyd\xc3\xa4 rautateill\xc3\xa4 liikkuville matkalaisille. Piloja ja pilakuvia ilmestyi joka kuukausi. Sis\xc3\xa4lt\xc3\xb6n\xc3\xa4 oli lyhyit\xc3\xa4 vitsej\xc3\xa4 ja pilapiirroksia taskukokoisena kirjasena. "Kotimaisten leikinlaskijaimme ja pilapiirt\xc3\xa4jiemme avustuksella on Mikko Vilkastus ryhtynyt toimittamaan suomalaiselle yleis\xc3\xb6lle parhaimman tason hupikirjaa, 64-sivuisina eritt\xc3\xa4in runsaasti kuvitettuina kuukausivihkoina. Kirjoittajina esiintyv\xc3\xa4t jo ensimm\xc3\xa4isiss\xc3\xa4 vihoissa mm. Samuli, Juudas Puustinen, O. R\xc3\xa4is\xc3\xa4nen ja O. A. Kallio. Kotimaisina pilapiirt\xc3\xa4jin\xc3\xa4 Alexander Tawitz, Edwin Lyd\xc3\xa9n, Hj. L\xc3\xb6fving, Ilmari Kaijala, Yrj\xc3\xb6 Yrj\xc3\xb6l\xc3\xa4, Oki R\xc3\xa4is\xc3\xa4nen, Bertil Lindholm, Topi Vikstedt ym." _NEWLINE_Pilajuttuja ja piirroksia oli aloittanut samanlaisilla linjoilla jo vuonna 1919, mutta ilmestyi ep\xc3\xa4s\xc3\xa4\xc3\xa4nn\xc3\xb6llisesti. Kustantaja Otava sai kuitenkin aiheen syytt\xc3\xa4\xc3\xa4 Karistoa idean varastamisesta. Kuvittajat olivat kuitenkin osaksi samoja kummassakin lehdess\xc3\xa4._NEWLINE_Kuvitusta oli hankittu my\xc3\xb6s ulkomaalaisista lehdist\xc3\xa4. Piirroksia on melko runsaasti, yksi l\xc3\xa4hes jokaisella sivulla. Tekij\xc3\xb6iden nimi\xc3\xa4 ei mainita muutamaa signeerausta lukuun ottamatta. Lehdess\xc3\xa4 ilmestyi muutama lyhyt sarjakuvakin, jotka eiv\xc3\xa4t kuitenkaan todenn\xc3\xa4k\xc3\xb6isesti olleet suomalaista tekoa.'